DECRET

/ /2024, de 25 de setembre, d'estructuració del Departament d’Esports.

Mitjançant el Decret 133/2024, d’11 d’agost, de creació, denominació i determinació de l'àmbit de competència dels departaments en què s’organitza el Govern i l’Administració de la Generalitat de Catalunya, s’ha creat el Departament d’Esports i s'ha modificat l'àmbit competencial de diferents departaments de l'Administració de la Generalitat.

En concret, en virtut de l’article 3.14 del Decret esmentat, es determina l’àmbit competencial del Departament d’Esports, fet que comporta la necessitat d’estructurar aquest Departament d’acord amb l’àmbit de competències atribuït.

Per tot això, de conformitat amb l'article 23 de la Llei 13/2008, del 5 de novembre, de la presidència de la Generalitat i del Govern; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.

A proposta del conseller d’Esports i d'acord amb el Govern,

Decreto:

Article 1

Estructura del Departament

1.1 Del Departament d´Esports, sota la direcció del conseller o consellera, en depèn la secretaria general.

1.2 Resten adscrits al Departament d’Esports, mitjançant la secretaria general:

a) El Consell Català de l’Esport

b) L’Institut Nacional d’Educació Física de Catalunya

c) El Centre d’Alt Rendiment Esportiu de Sant Cugat del Vallès.

1.3 EQUACAT, SA i el Circuit de Motocròs de Catalunya, SL es relacionen amb l’Administració de la Generalitat mitjançant el Departament d’Esports, a través de la secretaria general i el Consell Català de l’Esport, respectivament.

1.4 El Consell de Direcció és l'òrgan que assisteix la persona titular del Departament en les funcions de coordinació general i en l'elaboració de la política d'aquest, i en fa el seguiment de la seva execució. Està integrat per la persona titular del Departament, que el presideix; per la persona titular de la secretaria general; pels directors i directores dels organismes autònoms i entitats de dret públic subjectes a dret privat adscrits; per la persona titular del Gabinet del conseller o consellera i per altres persones que designi la persona titular del Departament.

Article 2

Gabinet del Conseller o de la Consellera

2.1 La unitat d'assistència i suport a la persona titular del Departament és el Gabinet del Conseller o Consellera.

2.2 El Gabinet té les funcions següents:

a) Donar suport i assistència a les activitats de la persona titular del Departament.

b) Coordinar les unitats que en depenen.

c) Qualsevol altra funció que li encomani la persona titular del Departament.

2.3 Del Gabinet en depenen les unitats següents:

a) L'Oficina de Relacions Institucionals.

b) L'Oficina de la Secretaria del Conseller o de la Consellera.

c) L'Oficina de Comunicació.

d) L'Oficina de Relacions Externes i Protocol.

2.4 L'Oficina de Relacions Institucionals té les funcions següents:

a) Assessorar el conseller i consellera en matèria de relacions institucionals.

b) Fer el seguiment de les iniciatives de control i impuls parlamentari de l’acció de Govern relatives a les competències del departament i elaborar la informació per a la resposta o informe.

c) Donar suport al titular del Departament en la seva assistència i activitat al Parlament.

d) Elaborar la informació i preparar la documentació necessària per a les sessions informatives, les respostes orals o altres intervencions del titular del Departament al Parlament.

e) Preparar la informació sol·licitada pel Síndic de Greuges i vetllar pel compliment de les recomanacions contingudes en resolucions i informes emesos per aquesta institució en relació amb les matèries competència del departament.

f) Fer el seguiment dels informes de fiscalització de la Sindicatura de Comptes, vetllar per les recomanacions i observacions i preparar informes relatius a les matèries pròpies del departament.

g) Gestionar les consultes del Parlament sobre les propostes legislatives europees.

h) Fer el seguiment de l'activitat parlamentària de les Corts Generals i del Parlament Europeu pel que fa als assumptes que interessen al Departament.

i) Qualsevol altra funció de naturalesa anàloga que li sigui encomanada.

2.5 L'Oficina de la Secretaria del Conseller o de la Consellera té les funcions següents:

a) Coordinar i realitzar les tasques administratives de suport a la persona titular del Departament.

b) Assistir la persona titular del Departament en l'organització de la seva agenda d'activitats.

c) Qualsevol altra funció de naturalesa anàloga que li sigui encomanada.

2.6 L'Oficina de Comunicació té les funcions següents:

a) Donar suport i assistència a la persona titular del Departament en l'exercici de les seves funcions en matèria de mitjans de comunicació.

b) Dissenyar la política de comunicació del Departament.

c) Coordinar les relacions dels diversos òrgans del Departament amb els mitjans de comunicació.

d) Fer l'anàlisi i la difusió interna del contingut informatiu dels diferents mitjans de comunicació.

e) Trametre notes de premsa i comunicats i preparar entrevistes, reportatges i rodes de premsa.

f) Elaborar els informes que li siguin encarregats sobre aquest àmbit d'actuació.

g) Qualsevol altra funció de naturalesa anàloga que li sigui encomanada.

2.7 L'Oficina de Relacions Externes i Protocol té les funcions següents:

a) Elaborar l'estratègia, assessorar, promoure i mantenir les relacions externes del Departament amb altres institucions, entitats i empreses i vetllar per la imatge institucional del Departament, sense perjudici de les funcions que en matèria de relacions internacionals puguin tenir altres unitats.

b) Vetllar per l'aplicació correcta de la normativa, els usos i els costums en matèria de protocol i les relacions públiques.

c) Dissenyar, organitzar i coordinar els esdeveniments, els actes i les accions de representació institucional i la participació de la persona titular i alts càrrecs del Departament en els actes organitzats pel Departament o altres institucions, entitats i empreses.

d) Totes les de naturalesa anàloga que li encarreguin o que li atribueixi la normativa vigent.

2.8 Les persones titulars de les unitats previstes en aquest article són personal eventual, d'acord amb el Decret 2/2005, d'11 de gener, sobre el règim jurídic del personal eventual al servei de l'Administració de la Generalitat de Catalunya.

Article 3

Secretaria General

3.1 La persona titular de la Secretaria General exerceix les funcions que li atribueix l’article 13 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.

3.2 També li correspon coordinar i fer el seguiment, sota la direcció del conseller o consellera, dels programes i les actuacions dels organismes adscrits i vinculats al Departament, així com vetllar per l'alineació estratègica dels seus plans i programes a les polítiques impulsades pel Departament.

3.3 Així mateix assumeix les funcions, com a secretaria general de l’Esport, que atribueix el Text Únic de la Llei de l’Esport, aprovat pel Decret legislatiu 1/2000, de 31 de juliol, i la resta de les disposicions sectorials aplicables. Sense perjudici de l’anterior, li corresponen les funcions següents:

a) Dirigir el Museu i Centre d'Estudis de l'Esport Doctor Melcior Colet.

b) Impulsar i fer el seguiment de projectes i programes interdepartamentals en el territori relacionats amb el sector de l'activitat física i de l'esport.

c) Fer el seguiment econòmic, financer i pressupostari de les entitats adscrites al Departament d’Esports i coordinar la seva actuació.

d) Vetllar per garantir la igualtat efectiva de dones i homes en la pràctica de l'activitat física i l'esport, tant de lleure com de competició, a tots els nivells; i fomentar la participació de les dones en les disciplines que siguin minoritàries.

e) Resoldre les sol·licituds d'accés a la informació pública presentades en l'àmbit de les seves competències.

3.4 La Secretaria General s’estructura en:

a) L’Oficina de Coordinació dels Serveis Comuns.

b) l’Assessoria Jurídica, en els termes que preveu la normativa sobre els serveis jurídics de l’Administració de la Generalitat de Catalunya.

Article 4

Oficina de Coordinació dels Serveis Comuns

L’Oficina de Coordinació dels Serveis Comuns, amb rang orgànic de subdirecció general, té les funcions següents:

a) Dirigir i coordinar l'administració, el règim interior i la gestió dels serveis generals del Departament, sota la direcció del secretari o secretària general, que en tot cas inclou els recursos humans, la gestió econòmica, la contractació i el patrimoni.

b) Coordinar l’elaboració de l’avantprojecte de pressupost del Departament i la gestió pressupostària.

c) Impulsar, coordinar i supervisar la simplificació administrativa i la millora continuada de l'atenció a la ciutadania i de la prestació dels serveis del Departament, sigui en l'atenció presencial o mitjançant eines multicanal.

d) Dirigir i coordinar projectes de millora organitzativa i simplificació de processos d'acord amb els programes i els objectius del Departament i els criteris i els plans interdepartamentals.

e) Assumir les funcions d'informació i coordinació entre la Comissió del Sector Públic Institucional, el Departament i les entitats dependents, a l'efecte d'operativitzar les decisions corporatives en l'àmbit de la governança del sector públic institucional de l'Administració.

f) Impulsar les mesures d'execució dels processos de racionalització del sector públic vinculat al Departament.

g) Coordinar les actuacions necessàries per a la definició de la planificació estratègica de les polítiques del Departament i entitats adscrites i l’avaluació dels objectius del Departament.

h) Coordinar les actuacions en matèria d'identitat visual, disseny gràfic, publicitat, informació, difusió, estudis i estadístiques en les matèries que són competència del Departament.

i) Coordinar, d'acord amb les indicacions tècniques de la unitat competent en coordinació interdepartamental, la preparació, elaboració i seguiment del Pla de Govern i del Pla departamental que se'n derivi, per assegurar-ne el compliment i promoure el seguiment de l'acció de govern.

j) Actuar com a òrgan responsable de l'aplicació de la transversalitat de la perspectiva de gènere en la planificació, la gestió i l'avaluació de les polítiques departamentals, mitjançant l'exercici de les funcions establertes a l'article 8.2 de la Llei 17/2015, del 21 de juliol, d'igualtat efectiva de dones i homes.

k) Implementar i mantenir el sistema de gestió documental i l'arxiu del Departament, així com dur a terme totes les funcions que la normativa vigent assigna als arxius centrals administratius.

l) Actuar com a unitat d'informació i desenvolupar tasques relacionades amb la coordinació, la comunicació, el suport i l'assessorament als òrgans i unitats del Departament i als ciutadans i ciutadanes en l'àmbit de la publicitat activa i l'accés a la informació pública, així com coordinar les unitats d'informació del sector públic del Departament.

m) Coordinar la implantació de les polítiques en matèria de protecció de dades de caràcter personal en l'àmbit del Departament i donar suport en aquesta matèria al sector públic del Departament.

n) Qualsevol altra funció que li sigui encomanada per la persona titular del Departament i de la Secretaria General.

Article 5

Assessoria Jurídica

De la Secretaria General del Departament en depèn l'Assessoria Jurídica, que es configura d'acord amb el que estableix l’article 14 del Decret 106/2024, d'11 de juny, pel qual s'aprova el Reglament dels serveis jurídics de l'Administració de la Generalitat de Catalunya, i li corresponen les funcions que preveu la normativa sobre els serveis jurídics de l'Administració de la Generalitat.

Disposicions addicionals

Primera

La secretaria general assimila la condició de secretaria general de l’Esport, que fins ara ostentava la Secretaria General de l’Esport i de l’Activitat Física, que es suprimeix.

Segona

Els òrgans i unitats de la Secretaria General del Departament de la Presidència donen suport a l’Oficina de Coordinació de Serveis Comuns i a l’Assessoria Jurídica.

Tercera

Totes les referències que la normativa vigent faci a departaments les competències dels quals han estat atribuïdes al Departament d’Esports, pel que fa a aquestes competències s'han d'entendre fetes a aquest Departament. Igualment, totes les referències que la normativa vigent faci a òrgans que es modifiquen en aquest Decret s'han d'entendre fetes als òrgans que assumeixen les seves funcions o estructura.

Quarta

El Departament d’Esports assumeix els recursos humans i materials vinculats amb les funcions incorporades procedents del Departament de la Presidència.

Cinquena

Resten adscrits, s’integren o es relacionen amb el Departament d’Esports les entitats i òrgans col·legiats amb funcions que s'integren dins les competències assumides per aquest Departament. Les entitats i òrgans esmentats es regulen per la seva normativa específica.

Sisena

Les entitats enumerades a l'article 1 d'aquet Decret es regeixen per la seva normativa aplicable.

Disposicions transitòries

Primera

Les persones que ocupen els llocs de comandament de les unitats directives, òrgans o àrees funcionals afectades per aquest Decret, seguiran exercint les seves funcions respectives mentre no s'adaptin o es proveeixin, si escau, els llocs de treball corresponents d'acord amb l'estructura regulada.

Segona

El personal funcionari i la resta del personal de l'Administració de la Generalitat que resultin afectats per les modificacions orgàniques d'aquest Decret continuen percebent la totalitat de les seves retribucions amb càrrec als crèdits als quals s'estaven imputant, fins que s'adoptin les disposicions de desplegament i pressupostàries corresponents.

Tercera

Mentre no sigui operativa l’Assessoria Jurídica del departament d’Esports, les funcions que li corresponen són assumides per l’Assessoria Jurídica del departament de la Presidència. Així mateix, les funcions que corresponen al cap o a la cap de l’Assessoria Jurídica del Departament d’Esports, d’acord amb l’article 14 del Decret 106/2024, d’11 de juny, pel qual s'aprova el Reglament dels serveis jurídics de l'Administració de la Generalitat de Catalunya, són assumides de manera transitòria pel cap o per la cap de l’Assessoria Jurídica del Departament de la Presidència.

Disposició derogatòria

Es deroguen l’article 75 del Decret 19/2022, de 8 de febrer de reestructuració del Departament de la Presidència, i els articles 1.1.h), 1.2.6, 1.4 i 11 del Decret 289/2022, de 2 de novembre, de reestructuració del Departament de la Presidència, i totes les disposicions de rang igual o inferior que contradiguin aquest Decret o que s'hi oposin.

Disposicions finals

Primera

Es faculta la persona titular del Departament d’Esports per al desplegament d'aquest Decret i a la persona titular del Departament d'Economia i Finances per a realitzar les adaptacions pressupostàries necessàries que donin compliment a aquest Decret.

Segona

Aquest Decret entrarà en vigor el mateix dia de la seva publicació en el *Diari Oficial de la Generalitat de Catalunya.*

Barcelona, 25 de setembre de 2024

Salvador Illa i Roca

President de la Generalitat de Catalunya

Bernardo Álvarez Merino

Conseller d’Esports